SHR พุ่งแรง 5% นิวไฮรอบ 3 เดือน โบรกคาดปี 65 พลิกกำไร รับท่องเที่ยวตปท.ฟื้น
SHR พุ่งแรง 5% ราคาแตะ 3.52 บ. นิวไฮรอบ 3 เดือน โบรกคาดปี 65 พลิกกำไร 81 ลบ. รับผลดีธุรกิจท่องเที่ยวในต่างประเทศทยอยฟื้นตัว โดยเฉพาะมัลดีฟส์เข้าไฮซีซั่นในช่วงไตรมาส 1/65 แนะนำ “ซื้อ” ประเมินราคาเป้าหมาย 4.50 บ.
SHR พุ่งแรง 5% ราคาแตะ 3.52 บ. นิวไฮรอบ 3 เดือน โบรกคาดปี 65 พลิกกำไร 81 ลบ. รับผลดีธุรกิจท่องเที่ยวในต่างประเทศทยอยฟื้นตัว โดยเฉพาะมัลดีฟส์
3 มี.ค. 2565

ผู้สื่อข่าวรายงานว่า ราคาหุ้น บริษัท เอส โฮเทล แอนด์ รีสอร์ท จำกัด (มหาชน) หรือ SHR ล่าสุด ณ เวลา 12:43 น. อยู่ที่ 3.52 บาท บวก 0.18 บาท หรือ 5.39% สูงสุดที่ 3.54 บาท ต่ำสุดที่ 3.36 บาท ด้วยมูลค่าซื้อขาย 91.75 ล้านบาท โดยราคาหุ้น SHR ปรับตัวขึ้นสูงสุดในรอบ 3 เดือน นับตั้งแต่ราคาหุ้นอยู่ที่ระดับ 3.54 บาท เมื่อวันที่ 17 พ.ย.2564

ทั้งนี้บล.เคทีบีเอสที ระบุในบทวิเคราะห์ (28 ก.พ.2565) ว่า ยังคงแนะนำ “ซื้อ” หุ้น SHR ราคาเป้าหมายปี 2565 ที่ 4.50 บาท โดย SHR ประกาศผลการดำเนินงานในไตรมาส 4/2564 ขาดทุนสุทธิ 70 ล้านบาท ดีกว่าที่ตลาดและบล.เคทีบีเอสที คาดที่ขาดทุน 211 ล้านบาท ซึ่งเป็นการฟื้นตัวได้ดีมากเมื่อเทียบกับไตรมาส 4/2563 ที่ขาดทุนสุทธิ 1.2 พันล้านบาท และเมื่อเทียบกับไตรมาส 3/2564 ที่ขาดทุนสุทธิ 282 ล้านบาท เนื่องจากรายได้จากธุรกิจโรงแรมโตดีกว่าคาดและค่าใช้จ่ายในการขายและบริหารเพิ่มขึ้นน้อยกว่าคาด โดย RevPar ที่ UK เพิ่มขึ้นถึง 340% เมื่อเทียบจากปีก่อน และที่มัลดีฟส์มี RevPar เพิ่มขึ้นถึง 200% เมื่อเทียบจากปีก่อน
ทั้งนี้ยังคงประมาณการผลการดำเนินงานที่จะพลิกกลับมาเป็นกำไรสุทธิในปี 2565 ที่ระดับ 81 ล้านบาท จากปี 2564 ที่ขาดทุนสุทธิ 1.2 พันล้านบาท ตามการฟื้นตัวของธุรกิจท่องเที่ยวในต่างประเทศเป็นหลัก ขณะที่คาดผลการดำเนินงานในไตรมาส 1/2565 จะฟื้นตัวได้ดีขึ้นต่อเนื่องอีกจากมัลดีฟส์ที่เป็นช่วง high season
ขณะที่ราคาหุ้นปรับตัวลดลง 3% เมื่อเทียบกับ SET ในช่วง 1 เดือนที่ผ่านมา เพราะสถานการณ์ความตึงเครียดระหว่างรัสเซียและยูเครน ซึ่งอาจส่งผลกระทบต่อการท่องเที่ยวในยุโรป ทั้งนี้มองว่า SHR ควรเทรดที่ premium กว่ากลุ่ม เพราะมีสัดส่วนรายได้ในต่างประเทศสูงที่สุดราว 90% และภาพรวมการท่องเที่ยวในต่างประเทศจะฟื้นตัวได้เร็วกว่าไทย